Vermoorde Panayiotou se motor in Motherwell gekry | Netwerk24
Deur Cara-Lee Dorfling en Lulama Zenzile 09 Desember 2019 13:56
Costa Panayiotou tydens die moordverhoor van sy seun, Christopher Panayiotou. Foto: Argief
Panayiotou (67), pa van die veroordeelde moordenaar Christopher, is Maandag omstreeks 01:00 voor die Bambi Snack Bar and Take-Aways, sy winkel in Markstraat, Uitenhage, doodgeskiet. Die winkel het dobbelmasjiene en is gewoonlik tot laatnag oop.
Panayiotou het die winkel gesluit en hy en 'n 46-jarige werknemer, wat hy by haar huis sou gaan aflaai, was op pad na sy motor oorkant die pad toe hy aangeval is.
Hy is in die bors geskiet en is op die toneel dood.
Costa Panayiotou se gesteelde Volkswagen Polo-motor is in Motherwell gekry. Foto: Verskaf
Sy Volkswagen Polo-motor is deur die aanvallers gesteel en die werknemer is ontvoer.
Die motor is later die oggend in die NU 9-gebied in Motherwell gekry. Volgens 'n ingeligte bron is albei die nommerplate verwyder en was daar bloedspatsels aan die bestuurdersitplek.
Kapt. Khaya Tonjeni, provinsiale polisiewoordvoerder, sê in 'n verklaring die werknemer is later die oggend in KwaZakhele gekry.
Die Bambi Snack Bar and Take-Aways in Markstraat, Uitenhage, waar Costa Panayiotou Maandag in die vroeë oggendure doodgeskiet is. Foto: Verskaf
Volgens 'n ingeligte bron is die vrou glo verkrag voordat sy by 'n taverne in die gebied afgelaai is.
Die eienaar van die taverne, wat nie genoem wil word nie, het Maandagoggend gesê hy het die histeriese vrou voor die taverne aangetref en probeer vasstel wat fout is.
Volgens die eienaar het die vrou baie gehuil en sy het bang voorgekom. Hy het gesukkel om te verstaan wat gebeur het, maar sê hy het sy selfoon vir haar gegee sodat sy haar familie kon bel waarna hy die polisie gekontak het.
Tonjeni sê die vrou het 'n saak van verkragting by die polisie aangemeld.
Tonjeni sê sake van moord, verkragting, kaping en ontvoering word ondersoek, maar nog klagte kan bygevoeg word. Niemand is tot dusver in hegtenis geneem nie.
Enigeen wat inligting oor die voorval het, kan kapt. Josh Victor by 082 319 9204 óf 041 922 0723 bel.
* Christopher dien lewenslange tronkstraf uit vir die moord op sy vrou, Jayde, in 2015. Hy is in November 2017 skuldig bevind en gevonnis as die baasbrein agter die huurmoord.
Sinethemba Nemembe is ook lewenslange tronkstraf opgelê vir sy rol in die moord, asook 'n verdere 15 jaar vir roof met verswarende omstandighede.